25.4.2023.
HR
Službeni list Europske unije
L 110/9
U tom izvješću o napretku trebalo bi, među ostalim, razmotriti napredak u uvođenju vozila s nultim i niskim emisijama, posebno u segmentu lakih gospodarskih vozila, kao i mjere na razini Unije, na razini država članica i na lokalnoj razini za olakšavanje prelaska država članica na laka vozila s nultim emisijama, razvoj u vezi s njihovim cijenama i energetskom učinkovitosti, razvoj u vezi s alternativnim gorivima te napredak u uvođenju javne i privatne infrastrukture za punjenje i opskrbu koji treba utvrditi u uredbi Europskog parlamenta i Vijeća o uspostavi infrastrukture za alternativna goriva i stavljanju izvan snage Direktive 2014/94/EU Europskog parlamenta i Vijeća („uredba o infrastrukturi za alternativna goriva”) i u preinaci Direktive 2010/31/EU Europskog parlamenta i Vijeća (19), potencijal inovativnih tehnologija za postizanje klimatski neutralne mobilnosti, međunarodnu konkurentnost, ulaganja u vrijednosni lanac u automobilskom sektoru, te usavršavanje i prekvalifikaciju radnika te preinaku aktivnosti, posebice u MSP-ovima.
Izvješće o napretku trebalo bi se također temeljiti na dvogodišnjim izvješćima o napretku koje države članice podnose na temelju uredbe o infrastrukturi za alternativna goriva.
Komisija bi se trebala savjetovati sa socijalnim partnerima prilikom izrade izvješća o napretku, među ostalim o rezultatima socijalnog dijaloga.
Inovacije u lancu opskrbe u automobilskom sektoru i dalje traju.
Inovativne tehnologije kao što je proizvodnja elektrogoriva s hvatanjem iz zraka mogle bi, ako se razrade, stvoriti povoljne izglede za cjenovno pristupačnu i klimatski neutralnu mobilnost.
Komisija bi stoga u svojem izvješću o napretku trebala pratiti napredak u području inovacija u tom sektoru.
(17)
Kako bi se zaštitili okoliš i zdravlje građana u svim državama članicama, važno je dekarbonizirati i postojeći vozni park.
Tržište rabljenih vozila uzrokuje rizik od premještanja emisija CO2 i onečišćenja zraka u manje gospodarski razvijene regije Unije.
Kako bi se ubrzalo smanjenje emisija iz postojećeg voznog parka i ubrzao prelazak na promet s nultom stopom emisija, iznimno je važno poticati zamjenjivanje vozila s motorom s unutarnjim izgaranjem električnim vozilima na baterije ili električnim vozilima s gorivnim ćelijama, među ostalim procjenjujući načine za olakšavanje uvođenja takvih rješenja u državama članicama.
(18)
Kao što je navedeno u Komunikaciji Komisije od 18. svibnja 2022. naslovljenoj „Plan REPowerEU”, kako bi se povećale uštede energije i učinkovitost u prometnom sektoru te ubrzao prelazak na vozila s nultim emisijama, važno je povećati udio vozila s nultim emisijama u javnim voznim parkovima i voznim parkovima poduzeća koji su iznad određene veličine.
U tu svrhu Komunikacija Komisije od 18. listopada 2022. naslovljena „Program rada Komisije za 2023.” sadržava inicijativu za ekologizaciju korporativnih voznih parkova.
Pri predlaganju te inicijative Komisija bi trebala osigurati jednake uvjete i izbjeći fragmentaciju unutarnjeg tržišta.
(19)
Kako bi se promicalo prihvaćanje vozila koja troše manje energije, Komisija bi trebala istražiti učinke utvrđivanja minimalnih pragova energetske učinkovitosti za nove automobile s nultim emisijama i laka gospodarska vozila s nultim emisijama koji se stavljaju na tržište Unije.
(20)
Ciljne vrijednosti za cijeli vozni park EU-a treba upotpuniti potrebnim uvođenjem infrastrukture za punjenje i opskrbu koju treba utvrditi u uredbi o infrastrukturi za alternativna goriva i u preinaci Direktive 2010/31/EU.
U tom je kontekstu od ključne važnosti da se nastave i povećaju ulaganja u uvođenje potrebne infrastrukture.
Istodobno je iznimno važno osigurati brzo uvođenje energije iz obnovljivih izvora, kako je predviđeno u Direktivi (EU) 2018/2001 Europskog parlamenta i Vijeća (20).
(21)
Proizvođačima bi trebalo omogućiti dovoljno fleksibilnosti u prilagodbi njihovih voznih parkova tijekom vremena kako bi prelaskom na vozila s nultim emisijama upravljali na troškovno učinkovit način, čime se podupire njihova konkurentnost i stvaraju temelji za daljnje inovacije.
Stoga je primjereno zadržati pristup u kojemu se razine ciljnih vrijednosti smanjuju u intervalima od pet godina.
(19) Direktiva 2010/31/EU Europskog parlamenta i Vijeća od 19. svibnja 2010.
o energetskoj učinkovitosti zgrada (SL L 153, 18.6.2010., str. 13.).
(20) Direktiva (EU) 2018/2001 Europskog parlamenta i Vijeća od 11. prosinca 2018.
o promicanju uporabe energije iz obnovljivih izvora (SL L 328, 21.12.2018., str. 82.).